กระทรวงเกษตรและสหกรณ์ ส่งเสริมการท่องเที่ยววิถีชุมชน เปิดสะพาน "เฉลิมชัย ประชารวมใจ"
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยภายหลังเป็นประธานในพิธีเปิดสะพาน "เฉลิมชัย ประชารวมใจ" พร้อมเยี่ยมชมนิทรรศการของหน่วยงานในสังกัดและปล่อยพันธุ์ปลา จำนวน 200,000 ตัว ลงคลองพระพิมล ตลาดน้ำไทรน้อย วัดไทรใหญ่ อำเภอไทรน้อย จังหวัดนนทบุรี ว่า สืบเนื่องจากชุมชนในท้องถิ่นและนักท่องเที่ยวที่ได้มาท่องเที่ยวตลาดน้ำไทรน้อย ได้เดินข้ามคลองพระพิมลโดยใช้ทุ่นพลาสติกต่อกันเป็นแพ ซึ่งกีดขวางทางน้ำทำให้เป็นอุปสรรคต่อการบริหารจัดการงานของกรมชลประทานและไม่ปลอดภัยต่อผู้ที่เดินทางข้ามไปข้ามมาระหว่างตลาดทั้ง 2 ฝั่งคลอง กระทรวงเกษตรและสหกรณ์ จึงได้มอบหมายกรมชลประทาน โดยสำนักงานชลประทานที่ 11 โครงการส่งน้ำและบำรุงรักษาพระพิมล ดำเนินการก่อสร้างสะพานข้ามคลองพระพิมล เพื่อเป็นทางสัญจรข้ามฝั่งของนักท่องเที่ยวที่มาท่องเที่ยวในตลาดน้ำไทรน้อย และเป็นการส่งเสริมการท่องเที่ยวตลาดน้ำไทรน้อย ซึ่งแสดงถึงเจตนารมณ์อันดีที่จะร่วมสนับสนุนผู้ประกอบการให้มีการเพิ่มช่องทางในการสร้างงาน สร้างอาชีพและสร้างรายได้ ถือเป็นการกระตุ้นและสร้างความเข้มแข็งให้กับเศรษฐกิจในพื้นที่ รวมถึงใช้เป็นจุดติดตั้งเครื่องมือเกี่ยวกับงานชลประทานต่างๆ เพื่อใช้ในการบริหารจัดการน้ำคลองพระพิมล เขตพื้นที่โครงการส่งน้ำและบำรุงรักษาพระพิมล สำนักงานชลประทานที่ 11 ได้อย่างมีประสิทธิภาพ ย้ำกระทรวงเกษตรและสหกรณ์มุ่งหวังว่าจะสามารถช่วยสร้างความมั่นคงด้านน้ำให้กับผู้ใช้น้ำและช่วยยกระดับคุณภาพชีวิตให้ประชาชนในพื้นที่ต่อไป